Σχέδιο για ΑΠΟΦΑΣΗ ΤΟΥ ΣΥΜΒΟΥΛΙΟΥ Για τον καθορισμό νομικού καθεστώτος της Συμβουλευτικής Επιτροπής για την Επαγγελματική Κατάρτιση

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. ΙΣΤΟΡΙΚΟ ΚΑΙ ΣΤΟΧΟΙ

1.1. Η κοινοτική πολιτική επαγγελματικής κατάρτισης

Μια πολιτική επαγγελματικής κατάρτισης σε κοινοτικό επίπεδο προβλέφθηκε από τη Συνθήκη [1]. Από το 1963, το Συμβούλιο εξέδωσε απόφαση που καθιερώνει τις γενικές αρχές για μια κοινή πολιτική επαγγελματικής κατάρτισης [2], η οποία ήταν η κύρια αναφορά για όλες τις πρωτοβουλίες που λαμβάνονταν στη διάρκεια των τεσσάρων δεκαετιών που ακολούθησαν. Μεταξύ αυτών των πρωτοβουλιών αξίζει να αναφερθούν τα προγράμματα Comett, Petra, Eurotecnet, Force, Leonardo Da Vinci και το Ευρωδιαβατήριο - κατάρτιση. Η σύσταση, το 1975 [3] ενός Ευρωπαϊκού Κέντρου για την Ανάπτυξη της Επαγγελματικής Κατάρτισης (Cedefop), πραγματοποιήθηκε επίσης μέσα σ' αυτό το πλαίσιο.

[1] Στη Συνθήκη του 1957 η κύρια αναφορά ήταν το άρθρο 128. στην ενοποιημένη έκδοση είναι το άρθρο 150.

[2] Απόφαση του Συμβουλίου της 2ας Απριλίου 1963 που καθορίζει τις γενικές αρχές για μια κοινή πολιτική επαγγελματικής κατάρτισης (1963/266/EOK), ΕΕ 63, 20.4.1963, σελ. 1338.

[3] Κανονισμός (ΕΟΚ) αριθ. 337/75 του Συμβουλίου της 10ης Φεβρουαρίου 1975 για τη σύσταση ενός Ευρωπαϊκού Κέντρου για την Ανάπτυξη της Επαγγελματικής Κατάρτισης, ΕΕ L 39 της 13.02.1975, σελ. 1.

Οι στόχοι, το πεδίο, η δομή και οι διαθέσιμοι πόροι για τις κοινοτικές πρωτοβουλίες στον τομέα της επαγγελματικής κατάρτισης ποίκιλλαν στη διάρκεια των ετών, απεικονίζοντας το μεταβαλλόμενο κοινωνικό και οικονομικό πλαίσιο και τις διάφορες φάσεις του ευρωπαϊκού σχεδίου. Διάφορα Ψηφίσματα του Συμβουλίου και έγγραφα πολιτικής βεβαιώνουν αυτήν την εξέλιξη, όπως το ψήφισμα του Συμβουλίου του 1983 σχετικά με τις πολιτικές επαγγελματικής κατάρτισης [4], τα έγγραφα της Επιτροπής για την κοινωνία της μάθησης και την Ευρώπη της γνώσης στη δεκαετία του '90 [5], η ανακοίνωση της Επιτροπής σχετικά με έναν ευρωπαϊκό χώρο δια βίου μάθησης το 2001 [6], και πρόσφατα το ψήφισμα του Συμβουλίου [7] και η Διακήρυξη της Κοπεγχάγης [8] σχετικά με μια ενισχυμένη ευρωπαϊκή συνεργασία στην επαγγελματική εκπαίδευση και κατάρτιση.

[4] Ψήφισμα του Συμβουλίου της 11ης Ιουλίου 1983 σχετικά με τις πολιτικές επαγγελματικής κατάρτισης στην Ευρωπαϊκή Κοινότητα στη δεκαετία του '80, ΕΕ C 193, 20.7.83 σελ. 2.

[5] Λευκή Βίβλος της Ευρωπαϊκής Επιτροπής, για την εκπαίδευση και την κατάρτιση: Προς την κοινωνία της γνώσης", COM(1995)590 τελικό.

[6] Ανακοίνωση της Επιτροπής "η πραγμάτωση μιας ευρωπαϊκής περιοχής δια βίου μάθησης", COM(2001)678 τελικό.

[7] Ψήφισμα του Συμβουλίου της 19ης Δεκεμβρίου 2002 σχετικά με την προαγωγή της ενισχυμένης ευρωπαϊκής συνεργασίας στον τομέα της επαγγελματικής εκπαίδευσης και κατάρτισης, ΕΕ C 13 της 18.1.2003, σ. 2.

[8] Διακήρυξη των ευρωπαίων Υπουργών Παιδείας και της Ευρωπαϊκής Επιτροπής, που συνεδρίασαν στην Κοπεγχάγη στις 29 και 30 Νοεμβρίου 2002, για μια ενισχυμένη ευρωπαϊκή συνεργασία στον τομέα της επαγγελματικής εκπαίδευσης και κατάρτισης.

Η ανάγκη για ενισχυμένη συνεργασία αντικατοπτρίζει το γεγονός ότι η εκπαίδευση και η κατάρτιση αναγνωρίζονται ρητώς ως ζωτικής σημασίας παράγοντες για περισσότερη και καλύτερη απασχόληση και για την επίτευξη του στόχου που τέθηκε από το Ευρωπαϊκό Συμβούλιο της Λισσαβόνας του 2000 για την Ευρωπαϊκή Ένωση, να επιτευχθεί η ανταγωνιστικότερη και δυναμικότερη βασισμένη στη γνώση οικονομία. Έχουν αρχίσει επομένως οι εργασίες για τους στόχους των συστημάτων εκπαίδευσης και κατάρτισης [9].

[9] Συμπεράσματα του Συμβουλίου της 14ης Φεβρουαρίου 2002 σε συνέχεια της έκθεσης σχετικά με τους συγκεκριμένους μελλοντικούς στόχους των συστημάτων εκπαίδευσης και κατάρτισης, με σκοπό την προετοιμασία της κοινής έκθεσης Συμβουλίου / Επιτροπής για το Ευρωπαϊκό Συμβούλιο της άνοιξης του 2002, ΕΕ C 58 της 5.3.2002, σελ. 1

Η ενισχυμένη συνεργασία είναι επίσης απαραίτητη σε σχέση με την προετοιμασία για τη διεύρυνση. Οι υποψήφιες χώρες και εκείνες του Ευρωπαϊκού Οικονομικού Χώρου συμμετέχουν ήδη στα περισσότερα κοινοτικά προγράμματα: συνυπέγραψαν τη Διακήρυξη της Κοπεγχάγης και συμμετέχουν δραστήρια στη συνέχισή του, καθώς επίσης και στις εργασίες για τους στόχους των συστημάτων εκπαίδευσης και κατάρτισης.

1.2. Η συμβουλευτική επιτροπή για την επαγγελματική κατάρτιση

Η τέταρτη αρχή της απόφασης του 1963 σχετικά με μια κοινή πολιτική επαγγελματικής κατάρτισης θεσπίζει ότι η Επιτροπή, κατά την εκπλήρωση των καθηκόντων που της ανατίθενται στον τομέα της επαγγελματικής κατάρτισης, θα επικουρείται από μια τριμερή συμβουλευτική επιτροπή, της οποίας η σύνθεση και το καθεστώς λειτουργίας θα καθορισθούν από το Συμβούλιο κατόπιν γνώμης της Επιτροπής. Κατά το ίδιο έτος το Συμβούλιο θέσπισε το νομικό καθεστώς της Συμβουλευτικής Επιτροπής για την Επαγγελματική Κατάρτιση (ΣΕΕΚ) [10].

[10] Νομικό καθεστώς της Συμβουλευτικής Επιτροπής για την Επαγγελματική Κατάρτιση, 63/688/EOK, ΕΕ Ρ 190, της 30.12.1963, σελ. 3090.

Η ΣΕΕΚ αποτελείται, "από δύο εκπροσώπους της κυβέρνησης, δύο εκπροσώπους των ενώσεων εργαζομένων και δύο εκπροσώπους των ενώσεων εργοδοτών κάθε κράτους μέλους" (άρθρο 1). Το καθήκον της να επικουρεί την Επιτροπή έλαβε τη μορφή "διατύπωσης απόψεων βασισμένων σε θέματα γενικής σπουδαιότητας ή αρχής σχετικά με την επαγγελματική κατάρτιση" (άρθρο 10)

Η ΣΕΕΚ ασκούσε δραστηριότητες καθ' όλη τη διάρκεια ύπαρξης της κοινοτικής πολιτικής επαγγελματικής κατάρτισης, γνωμοδοτώντας σχετικά με έγγραφα πολιτικής, σχετικά με συγκεκριμένα εγχειρήματα όπως η ίδρυση του Cedefop, και σχετικά με την προετοιμασία, την αξιολόγηση και την αξιοποίηση των προγραμμάτων κοινοτικής δράσης στον τομέα της επαγγελματικής κατάρτισης.

Επιπλέον, η ΣΕΕΚ - το μόνο τριμερές συμβουλευτικό όργανο που ασχολείται συγκεκριμένα με την επαγγελματική κατάρτιση - έχει γίνει στην πράξη φόρουμ για συζήτηση και ανταλλαγή ιδεών μεταξύ της Επιτροπής και των τριών ομάδων, καθώς επίσης και μεταξύ των ίδιων των ομάδων. Η ΣΕΕΚ αποτελεί αναπόσπαστο μέρος του ευρύτερου πλαισίου διαβουλεύσεων με τους κοινωνικούς εταίρους που περιλαμβάνει τον ευρωπαϊκό κοινωνικό διάλογο, ένα κύριο χαρακτηριστικό του ευρωπαϊκού προτύπου της οικονομικής και κοινωνικής ανάπτυξης.

Καθώς η ανάγκη για ενισχυμένη συνεργασία στην επαγγελματική εκπαίδευση και κατάρτιση αναγνωρίζεται ως ισχυρότερη παρά ποτέ, η ανάγκη ύπαρξης ενός τριμερούς οργάνου για τις γενικές διαβουλεύσεις σε επίπεδο Ευρωπαϊκής Ένωσης παραμένει αδιαφιλονίκητη. Εντούτοις, μια ουσιαστική μεταρρύθμιση είναι απαραίτητη, όσον αφορά ειδικότερα στη σύνθεσή του και το λειτουργικό πλαίσιό του.

Το νομικό καθεστώς που θεσπίστηκε το 1963 τροποποιήθηκε ελαφρώς το 1968, για να επιτρέψει στα μέλη να παραμείνουν στην επιτροπή μετά από λήξη της εντολής τους, έως ότου διορισθούν τα νέα μέλη [11]. Δεδομένου ότι η πρώτη παράγραφος του άρθρου 1 της πράξης 63/688/EOK διευκρινίζει τον αριθμό των μελών, μια τροποποίηση ήταν επίσης απαραίτητη κάθε φορά με την προσχώρηση ενός ή περισσοτέρων νέων κρατών μελών στην Ευρωπαϊκή Κοινότητα (Ευρωπαϊκή Ένωση) [12].

[11] Απόφαση 68/189/EOK του Συμβουλίου της 9ης Απριλίου 1968, ΕΕ λ 91, 12.4.1968, σ. 26.

[12] Πράξη περί των όρων προσχωρήσεως και των προσαρμογών των συνθηκών - Προσχώρηση του Βασιλείου της Δανίας, της Ιρλανδίας και του Ηνωμένου Βασιλείου, ΕΕ L 73, 27.3.1972, σ. 14 Πράξη περί των όρων προσχωρήσεως και των προσαρμογών των συνθηκών - Προσχώρηση της Ελληνικής Δημοκρατίας, ΕΕ L 291, 19.11.1979, σελ. 17 Πράξη περί των όρων προσχωρήσεως και των προσαρμογών των συνθηκών - Προσχώρηση του Βασίλειου της Ισπανίας και της Πορτογαλικής Δημοκρατίας, ΕΕ L 302, 15.11.1985, σ. 23 Πράξη περί των όρων προσχωρήσεως του Βασίλειου της Νορβηγίας, της Δημοκρατίας της Αυστρίας, της Δημοκρατίας της Φινλανδίας και του Βασίλειου της Σουηδίας και των προσαρμογών των συνθηκών επί των οποίων βασίζεται η Ευρωπαϊκή Ένωση, ΕΕ C 241, της 29.8.1994, σελ. 9 Διορθωτικό του 63/688/EOK: Νομικό καθεστώς της συμβουλευτικής επιτροπής για την επαγγελματική εκπαίδευση, ΕΕ L 135, 6.6.1996, σ. 36.

Σύμφωνα με το ισχύον νομικό καθεστώς της, σε μια Ευρωπαϊκή Ένωση 25 κρατών μελών, η ΣΕΕΚ πρέπει να περιλάβει 150 μέλη. Σε μια τέτοια περίπτωση θα καταντούσε υπερβολικά δυσκίνητο σώμα, ανίκανο να εκτελέσει αποτελεσματικά τη συμβουλευτική λειτουργία του. Επιπλέον, ανεξάρτητα από το μέγεθός της, οι μέθοδοι εργασίας και το οργανωτικό πλαίσιο της ΣΕΕΚ πρέπει να εκσυγχρονιστούν για να ανταποκριθούν στις ριζικές αλλαγές που έλαβαν χώρα μετά τη σύστασή της, και ενδείκνυται να αναγνωρισθεί αυτό επίσημα στη βασική πράξη της.

Επομένως το νομικό καθεστώς της ΣΕΕΚ που εγκρίθηκε το 1963 [13], πρέπει ν αντικατασταθεί από νέο νομικό καθεστώς, για μπορέσει η επιτροπή αυτή να αντιμετωπίσει τις συνέπειες της διεύρυνσης και να της επιτραπεί να εκσυγχρονίσει τις μεθόδους εργασίας της.

[13] Νομικό καθεστώς της Συμβουλευτικής Επιτροπής για την Επαγγελματική Κατάρτιση, 63/688/EOK, ΕΕ P 190, 30.12.1963, σ. 3090.

Σύμφωνα με το συνημμένο σχέδιο απόφασης η ΣΕΕΚ θα είναι επιφορτισμένη με τα ίδια καθήκοντα και θα εμπνέεται από την ίδια αρχή της τριμερούς, ίσης εκπροσώπησης, αλλά θα αποτελείται, θα οργανώνεται και θα λειτουργεί κατά τέτοιο τρόπο ώστε να μπορεί να είναι αποτελεσματική στα πλαίσια μιας διευρυμένης Ένωσης και σε μια εποχή ταχύρυθμης κοινωνικής αλλαγής.

Οι κοινωνικοί εταίροι και οι κυβερνητικοί εκπρόσωποι στη Συμβουλευτική Επιτροπή ερωτήθηκαν σχετικά με το περιεχόμενο του σχεδίου νέου νομικού καθεστώτος.

1.3. Νομική μορφή της πράξης

Η άποψη της Επιτροπής είναι ότι, ενώ ο πυρήνας των στόχων της Συμβουλευτικής Επιτροπής παραμένει αμετάβλητος, είναι καλύτερα να θεσπισθεί νέο νομικό καθεστώς παρά να εισαχθούν τροποποιήσεις στο παλαιό.

Η τέταρτη αρχή, τελευταία παράγραφος, της προαναφερθείσας απόφασης 63/266/EOK καθορίζει ότι "Κατά την εκπλήρωση των αρμοδιοτήτων που της έχουν ανατεθεί στον τομέα της επαγγελματικής καταρτίσεως, η Επιτροπή επικουρείται από τριμερή συμβουλευτική επιτροπή, της οποίας η σύνθεση και το καταστατικό αποφασίζονται από το Συμβούλιο, έπειτα από γνώμη της Επιτροπής".

Η κατάλληλη νομική πράξη είναι επομένως μια απόφαση του Συμβουλίου που να καθορίζει τη σύνθεση και το νομικό καθεστώς της επιτροπής, κατόπιν γνώμης της Επιτροπής σύμφωνα με αυτήν την ανακοίνωση.

2. ΠΕΡΙΕΧΟΜΕΝΟ ΤΟΥ ΝΕΟΥ ΝΟΜΙΚΟΥ ΚΑΘΕΣΤΩΤΟΣ

2.1. Πεδίο αρμοδιότητας και ευθύνες της νέας Επιτροπής

Το άρθρο 2 παράγραφος (1) ορίζει ότι η επιτροπή έχει καθήκον να επικουρεί την Επιτροπή στην εφαρμογή μιας κοινοτικής πολιτικής για την επαγγελματική κατάρτιση.

Το άρθρο 2 παράγραφος (2) καθορίζει ότι η επιτροπή θα ασκεί το καθήκον της εκφέροντας γνώμες σχετικά με γενικά ζητήματα αφενός και με συγκεκριμένες ενέργειες αφετέρου, καθώς επίσης και μέσω ανταλλαγής απόψεων και εμπειριών.

Η κύρια αρμοδιότητα της νέας επιτροπής παραμένει ουσιαστικά η ίδια με αυτήν που ανατέθηκε στην επιτροπή που συστάθηκε το 1963. Η γενική αρμοδιότητα της επιτροπής του 1963 (να επικουρεί την Επιτροπή) θεσπίσθηκε με την τέταρτη αρχή της απόφασης 63/266/EOK και το συγκεκριμένο καθήκον της (να εκφέρει γνώμες) καθορίσθηκε στο άρθρο 10 του νομικού καθεστώτος (63/688/EOK). Φαίνεται σκόπιμο να καθοριστεί σαφώς η αρμοδιότητα της επιτροπής ρητώς με ένα συγκεκριμένο άρθρο.

Εκτός αυτού, το άρθρο 2 παράγραφος (2)(α) αναφέρει ότι στην αρμοδιότητα διαβουλεύσεων εμπίπτουν τα γενικά ζητήματα, καθώς επίσης και οι συγκεκριμένες ενέργειες, και το άρθρο 2 παράγραφος (2 (β) αναγνωρίζει ότι ο ρόλος της επιτροπής ως φόρουμ συζήτησης και ανταλλαγής απόψεων συμβάλλει επίσης στην εκπλήρωση των καθηκόντων της.

Το άρθρο 2 παράγραφος (3) επιβεβαιώνει ότι η αρμοδιότητα για την παροχή στην επιτροπή των απαραίτητων πληροφοριών ανήκει στην Επιτροπή.

2.2. Σύνθεση της επιτροπής

Σύμφωνα με τη νομική βάση της του 1963, η σημερινή επιτροπή έχει 90 τακτικά μέλη (δύο ανά ομάδα ενδιαφέροντος ανά κράτος μέλος) και 45 αναπληρωματικά μέλη (ένα ανά ομάδα ενδιαφέροντος ανά κράτος μέλος). Όπως αναφέρεται ανωτέρω, η εφαρμογή αυτού του σχεδίου σύνθεσης μετά τη διεύρυνση της Ένωσης το 2004 συνεπάγεται ότι η επιτροπή θα έχει 150 τακτικά και 75 αναπληρωματικά μέλη, πράγμα το οποίο θα την καθιστούσε υπερβολικά μεγάλη και θα μείωνε την αποδοτικότητά της.

Η νέα επιτροπή πρέπει επομένως να συσταθεί σύμφωνα με ένα σχέδιο σύνθεσης με το οποίο να διασφαλίζεται η ίση εκπροσώπηση των τριών συμβαλλομένων μερών όλων των κρατών μελών, αλλά και να εξασφαλίζεται για την επιτροπή η ευελιξία που απαιτείται για να λειτουργεί αυτή αποτελεσματικά.

Το άρθρο 3 παράγραφος (1) αυτής της πρότασης επομένως ορίζει ότι η επιτροπή θα περιλαμβάνει έναν μόνον εκπρόσωπο ανά ομάδα ενδιαφέροντος και ανά κράτος μέλος, αντί των δύο εκπροσώπων που προβλέπονται προς το παρόν.

Σε μια Ευρωπαϊκή Ένωση 25 κρατών μελών, αυτό θα οδηγούσε σε μια επιτροπή 75 τακτικών μελών (και άλλων τόσων αναπληρωματικών μελών): τρία ανά κράτος μέλος, που θα απαρτίζουν τρεις ομάδες ενδιαφέροντος ίσου μεγέθους (25 μέλη).

2.3. Δομή και λειτουργία της επιτροπής

Η λειτουργία της σημερινής συμβουλευτικής επιτροπής διέπεται από δύο νομικά δεσμευτικές πράξεις, δηλαδή το νομικό καθεστώς που θεσπίσθηκε από το Συμβούλιο στις 18 Δεκεμβρίου 1963 (63/688/EOK) και τον εσωτερικό κανονισμό που εγκρίθηκε από το Συμβούλιο στις 14 Ιουνίου 1965.

Με την πάροδο των ετών, θεσπίσθηκε ένα λειτουργικό πλαίσιο το οποίο, χωρίς να προσκρούει ούτε στο νομικό καθεστώς ούτε στον εσωτερικό κανονισμό, δεν ερείδεται σε καμία επίσημη βάση.

Ιδιαίτερα, τόσο το νομικό καθεστώς όσο και ο εσωτερικός κανονισμός δεν προβλέπουν ότι οι εργασίες της επιτροπής οργανώνονται ανά ομάδα ενδιαφέροντος, ούτε ότι οι συνεδριάσεις της επιτροπής προετοιμάζονται από μια μικρή ομάδα καθοδήγησης. Εντούτοις, αυτά έχουν καταστεί κύρια χαρακτηριστικά του τρόπου με τον οποίο η συμβουλευτική επιτροπή σήμερα λειτουργεί πραγματικά.

Στην πράξη, διακρίνονται τρεις ομάδες ενδιαφέροντος: εκπρόσωποι των κυβερνήσεων, των ενώσεων εργαζομένων και των ενώσεων εργοδοτών αντίστοιχα. Πριν από τις συνεδριάσεις ολομέλειας, οι τρεις ομάδες ενδιαφέροντος διοργανώνουν εσωτερικές συζητήσεις, των οποίων τα αποτελέσματα αναφέρονται στην ολομέλεια από τους εκπροσώπους - με την επιφύλαξη του επί μέρους δικαιώματος κάθε μέλους να του δίνεται ο λόγος. Οι συνεδριάσεις προετοιμάζονται από μια ομάδα καθοδήγησης, στην οποία συμμετέχουν εκπρόσωποι της Επιτροπής και κάθε ομάδας ενδιαφέροντος.

Σ' αυτό το πλαίσιο πρέπει να αναφερθεί ότι για πολλά έτη οι εκπρόσωποι των οργανώσεων των ευρωπαίων κοινωνικών εταίρων έχουν διαδραματίσει δραστήριο ρόλο στις εργασίες της επιτροπής, ιδιαίτερα με το συντονισμό των διαβουλεύσεων μέσα στις αντίστοιχες ομάδες. Συμμετέχουν επίσης στις συνεδριάσεις της επιτροπής, ως παρατηρητές.

Δεδομένου ότι αυτή η οργανωτική δομή που βασίζεται στις ομάδες ενδιαφέροντος που εκπροσωπούν τους εργαζομένους, τους εργοδότες και τις κυβερνήσεις έχει αποδείξει την αξία της και δεν αμφισβητείται από τους υπεισερχομένους παράγοντες, φαίνεται σκόπιμο να τυποποιηθεί σε γενικές γραμμές, αφήνοντας τις λειτουργικές λεπτομέρειες σε μια νέα δέσμη κανόνων εσωτερικού κανονισμού. Αυτό θεσπίζεται με το άρθρο 5 της παρούσας πρότασης.

Το άρθρο 5 επίσης προβλέπει έναν εκπρόσωπο και έναν συντονιστή που διορίζονται για κάθε ομάδα ενδιαφέροντος με σκοπό την εκπροσώπησή τους, συγκεκριμένα στο πλαίσιο του προεδρείου που καθορίζεται από το ίδιο άρθρο. Το προεδρείο θα αποτελεί μόνιμο συντονιστικό όργανο για τις δραστηριότητες της επιτροπής, που αναλαμβάνοντας το ρόλο που διαδραματίζει σήμερα μια άτυπη ομάδα καθοδήγησης.

Οι ομάδες ενδιαφέροντος έχουν πλήρη αυτονομία στην επιλογή των συντονιστών τους - που δεν είναι απαραίτητο να είναι μέλη της επιτροπής. Αυτό δίνει στις ομάδες ενδιαφέροντος την ευκαιρία να αναπτύσσουν τις δραστηριότητές τους που συντονίζονται από τους εκπροσώπους των οργανώσεων σε ευρωπαϊκό επίπεδο.

2.4. Συνεδριάσεις της επιτροπής

Το άρθρο 6 καθορίζει το πλαίσιο για την οργάνωση των συνεδριάσεων, χωρίς εισαγωγή αλλαγών στο ισχύον νομικό καθεστώς και την πρακτική και αφήνοντας τις λειτουργικές λεπτομέρειες σε μια νέα δέσμη κανόνων εσωτερικού κανονισμού. Η δυνατότητα σύστασης ομάδων εργασίας προβλέπεται επίσης.

Ιδιαίτερα, το άρθρο 6 παράγραφος (1) αυτής της πρότασης ορίζει ότι οι συνεδριάσεις προεδρεύονται από το Γενικό Διευθυντή τον αρμόδιο για την Επαγγελματική Κατάρτιση στην Επιτροπή, ή από έναν διευθυντή που εξουσιοδοτείται από αυτόν / -τήν. Εν πάση περιπτώσει ο εκπρόσωπος της Επιτροπής που προεδρεύει των συνεδριάσεων πρέπει να είναι τουλάχιστον διευθυντής, έτσι ώστε να τηρείται ένα κατάλληλο πολιτικό σχεδιάγραμμα στις συνεδριάσεις της επιτροπής.

2.5. Διαδικασίες λήψης αποφάσεων

Οι κανόνες ψηφοφορίας που καθορίζονται από το άρθρο 11 του νομικού καθεστώτος (63/688/EOK) διατηρούνται ουσιαστικά σ' αυτήν την πρόταση. Επιπλέον, το άρθρο 7 παράγραφος (3) εισάγει την επιλογή των συνοπτικών διαδικασιών λήψης αποφάσεων (πρόκειται να καθορισθούν μεταγενέστερα στον εσωτερικό κανονισμό) για να καταστεί η επιτροπή αποδοτικότερη και ικανότερη να ανταποκρίνεται γρήγορα στα αιτήματα της Επιτροπής.

2.6. Διαδικασία διορισμού μελών και διάρκεια εντολής τους

Η Επιτροπή εκφράζει την άποψη ότι η σημερινή διαδικασία διορισμού μελών της επιτροπής (άρθρο 4 του νομικού καθεστώτος, 63/688/EOK) είναι ικανοποιητική και δεν υπάρχει καμία ανάγκη να τροποποιηθεί. Αφ' ετέρου, το άρθρο 3 παράγραφος (3) ορίζει ότι η εντολή των μελών θα διαρκεί τρία έτη, αντί των δύο ετών που προβλέπονται σήμερα από το άρθρο 5 του νομικού καθεστώτος. Αυτό είναι σύμφωνο με τους κανόνες και την πρακτική άλλων τριμερών οργάνων και θεωρείται κατά κανόνα κατάλληλη διάρκεια εντολής.

Το άρθρο 3 παράγραφος (3) εντάσσει επίσης τη διάσταση του φύλου, δίνοντας έμφαση στην ανάγκη για μια ισόρροπη εκπροσώπηση ανδρών και γυναικών και δείχνει επίσης την ανάγκη για ένα ολόκληρο φάσμα δεξιοτήτων που απαιτούνται για να εκπληρώνει η επιτροπή τα διάφορα καθήκοντά της.

3. ΓΝΩΜΗ ΤΗΣ ΕΠΙΤΡΟΠΗΣ

Η Επιτροπή εκφέρει ευνοϊκή γνώμη σχετικά με τη συνημμένη πρόταση για τη θέσπιση νέου νομικού καθεστώτος της Συμβουλευτικής Επιτροπής για την Επαγγελματική Κατάρτιση.

Σχέδιο για ΑΠΟΦΑΣΗ ΤΟΥ ΣΥΜΒΟΥΛΙΟΥ Για τον καθορισμό νομικού καθεστώτος της Συμβουλευτικής Επιτροπής για την Επαγγελματική Κατάρτιση

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη

τη Συνθήκη για την ίδρυση της Ευρωπαϊκής Κοινότητας,

την απόφαση του Συμβουλίου της 2ας Απριλίου 1963 που καθορίζει τις γενικές αρχές για μια κοινή πολιτική επαγγελματικής κατάρτισης [14], και ειδικότερα το τελευταίο εδάφιο της τέταρτης αρχής,

[14] ΕΕ 63, 20.4.1963, σ. 1338/63.

τη γνώμη της Επιτροπής [15],

[15] ΕΕ C [... ], [... ], σ. [... ].

Εκτιμώντας ότι:

(1) βάσει της απόφασής του 63/266/EOK της 2ας Απριλίου 1963, το Συμβούλιο στις 18 Δεκεμβρίου 1963 θέσπισε το νομικό καθεστώς της Συμβουλευτικής Επιτροπής για την Επαγγελματική Κατάρτιση (63/688/EOK) [16].

[16] ΕΕ Ρ 190, 30.12.1963, σελ. 3090.

(2) κατά τη διάρκεια των σαράντα ετών από τη σύστασή της, η Συμβουλευτική Επιτροπή για την Επαγγελματική Κατάρτιση παρέσχε στην Επιτροπή τις απόψεις της σχετικά με θέματα επαγγελματικής κατάρτισης, συμπεριλαμβανομένων των απόψεων σχετικά με ανακοινώσεις και άλλα στρατηγικά έγγραφα, σχετικά με συγκεκριμένα εγχειρήματα όπως η ίδρυση του Ευρωπαϊκού Κέντρου για την Ανάπτυξη της Επαγγελματικής Κατάρτισης, και σχετικά με την προετοιμασία, την αξιολόγηση και την αξιοποίηση των προγραμμάτων κοινοτικής δράσης στον τομέα της επαγγελματικής κατάρτισης.

(3) οι κοινωνικές, πολιτικές και θεσμικές αλλαγές που έχουν πραγματοποιηθεί μετά τη σύσταση της Συμβουλευτικής Επιτροπής για την Επαγγελματική Κατάρτιση και οι νέες προοπτικές που ανοίγονται από τις προσεχείς προσχωρήσεις απαιτούν μια εποικοδομητική επανεξέταση της σύνθεσης της Συμβουλευτικής Επιτροπής για την Επαγγελματική Κατάρτιση και του οργανωτικού πλαισίου της.

(4) η τριμερής δομή της Συμβουλευτικής Επιτροπής για την Επαγγελματική Κατάρτιση και τα καθήκοντά της πρέπει ουσιαστικά να διατηρηθούν, όμως εισάγοντας διάφορες αλλαγές για να προσαρμοσθεί η λειτουργία της.

ΑΠΟΦΑΣΙΖΕΙ:

Άρθρο 1

1. Η Συμβουλευτική Επιτροπή για την Επαγγελματική Κατάρτιση (εφεξής αποκαλούμενη "επιτροπή") θα αποτελείται από τρία τακτικά μέλη από κάθε κράτος μέλος, εκ των οποίων ένα θα εκπροσωπεί την κυβέρνηση, ένα τις ενώσεις εργαζομένων και ένα τις ενώσεις εργοδοτών.

2. Ένα αναπληρωματικό μέλος θα διορίζεται για κάθε τακτικό μέλος.

Με την επιφύλαξη του άρθρου 7 παράγραφος (3), το αναπληρωματικό μέλος θα συμμετέχει στις συνεδριάσεις της επιτροπής μόνον εφόσον το μέλος το οποίο αναπληρώνει αδυνατεί να παραστεί.

3. Τα τακτικά και τα αναπληρωματικά μέλη της επιτροπής διορίζονται από το Συμβούλιο.

Το Συμβούλιο προσπαθεί να εξασφαλίζει ισόρροπη εκπροσώπηση ανδρών και γυναικών στη σύνθεση της επιτροπής, καθώς και ότι διατίθεται το απαραίτητο φάσμα δεξιοτήτων για την εκτέλεση των καθηκόντων της επιτροπής.

4. Ο κατάλογος τακτικών και αναπληρωματικών μελών δημοσιεύεται από το Συμβούλιο στην Επίσημη Εφημερίδα των Ευρωπαϊκών Κοινοτήτων προς πληροφόρηση.

Άρθρο 2

1. Η επιτροπή έχει καθήκον να επικουρεί την Επιτροπή στην εφαρμογή μιας κοινοτικής πολιτικής επαγγελματικής κατάρτισης.

2. Συγκεκριμένα, η επιτροπή θα γνωμοδοτεί για την Επιτροπή σχετικά με τα ακόλουθα θέματα:

α) θέματα γενικής σπουδαιότητας ή αρχής σχετικά με την επαγγελματική κατάρτιση.

β) θέματα σχετικά με την προετοιμασία, την εφαρμογή, την αξιολόγηση και την αξιοποίηση των δραστηριοτήτων που πραγματοποιούνται ή που προγραμματίζονται από την Επιτροπή στον τομέα της επαγγελματικής κατάρτισης

διεξάγει επίσης ανταλλαγές απόψεων και εμπειρίας σε σχέση με την επαγγελματική κατάρτιση.

3. η Επιτροπή θα παράσχει στην επιτροπή τις απαραίτητες πληροφορίες.

Άρθρο 3

1. Η εντολή τακτικών και αναπληρωματικών μελών θα είναι τρία έτη. Οι διορισμοί τους θα είναι ανανεώσιμοι.

2. Κατά τη λήξη της εντολής τους, τα τακτικά και τα αναπληρωματικά μέλη παραμένουν στη θέση τους μέχρις ότου αντικατασταθούν ή ανανεωθεί ο διορισμός τους.

3. Η εντολή ενός μέλους παύει πριν από τη λήξη της τριετούς περιόδου με την παραίτησή του / της ή κατόπιν ανακοίνωσης από το ενδιαφερόμενο κράτος μέλος ότι λήγει η ισχύς της εν λόγω εντολής.

Για το υπόλοιπο της περιόδου, το μέλος αναπληρώνεται σύμφωνα με τη διαδικασία που προβλέπεται στο άρθρο 1.

Άρθρο 4

1. Στο πλαίσιο της επιτροπής υπάρχουν τρεις ομάδες ενδιαφέροντος, που συνίστανται από εκπροσώπους των κυβερνήσεων, των ενώσεων εργαζομένων και των ενώσεων εργοδοτών αντίστοιχα.

2. Κάθε ομάδα ενδιαφέροντος επιλέγει ένα από τα μέλη της ως εκπρόσωπό της.

3. Κάθε ομάδα ενδιαφέροντος ορίζει έναν συντονιστή που συμμετέχει στις συνεδριάσεις της επιτροπής, του προεδρείου που συνιστάται σύμφωνα με το άρθρο 5 και της ομάδας ενδιαφέροντος.

Άρθρο 5

1. Συνιστάται ένα προεδρείο το οποίο οργανώνει τις δραστηριότητες της επιτροπής.

2. Το προεδρείο αποτελείται από δύο αντιπροσώπους της Επιτροπής και τους ομιλητές και τους συντονιστές που ορίζονται από τις ομάδες ενδιαφέροντος ή από τους εκπροσώπους τους σύμφωνα με τον εσωτερικό κανονισμό που αναφέρεται στο άρθρο 8.

Άρθρο 6

1. Η επιτροπή προεδρεύεται από το Γενικό Διευθυντή τον αρμόδιο για την Επαγγελματική Κατάρτιση στην Επιτροπή ή, εφόσον αυτός κωλύεται, από έναν διευθυντή της εν λόγω Γενικής Διεύθυνσης που ορίζεται από το Γενικό Διευθυντή. Ο πρόεδρος δεν ψηφίζει.

2. Η επιτροπή συνεδριάζει τουλάχιστον δύο φορές κατ' έτος.

Συγκαλείται από τον πρόεδρο, είτε κατόπιν πρωτοβουλίας του είτε κατόπιν αιτήματος του ενός τρίτου τουλάχιστον των μελών της.

3. Ο / η πρόεδρος μπορεί, κατόπιν πρωτοβουλίας του / της, να καλέσει εμπειρογνώμονες να συμμετάσχουν σε συνεδριάσεις της επιτροπής.

4. Η επιτροπή μπορεί να συστήσει ομάδες εργασίας, σύμφωνα με τις διατάξεις που καθορίζονται στον εσωτερικό κανονισμό κατά το άρθρο 8.

5. Οι εκπρόσωποι οιασδήποτε ενδιαφερόμενης υπηρεσίας της Επιτροπής συμμετέχουν στις συνεδριάσεις της επιτροπής, του προεδρείου και των ομάδων εργασίας.

6. Η Επιτροπή παρέχει υπηρεσίες γραμματείας στην επιτροπή, το προεδρείο και τις ομάδες εργασίας.

7. Τα ακόλουθα πρόσωπα μπορούν να παρακολουθούν τις συνεδριάσεις της επιτροπής ως παρατηρητές:

(α) ο διευθυντής του Ευρωπαϊκού Κέντρου για την Ανάπτυξη της Επαγγελματικής Κατάρτισης (Cedefop), ή ένας εκπρόσωπος εξουσιοδοτημένος από αυτόν / αυτήν.

(β) ο διευθυντής του Ευρωπαϊκού Ιδρύματος Επαγγελματικής Κατάρτισης ή ένας εκπρόσωπος εξουσιοδοτημένος από αυτόν / αυτήν.

(γ) ένας εκπρόσωπος για κάθε ομάδα ενδιαφέροντος των κρατών μελών του Ευρωπαϊκού Οικονομικού Χώρου.

Ο πρόεδρος μπορεί να επιτρέψει σε άλλα πρόσωπα να παρακολουθούν τις συνεδριάσεις της επιτροπής ως παρατηρητές.

Άρθρο 7

1. Μια γνώμη που εκφέρεται από την επιτροπή είναι έγκυρη μόνον εφόσον παρίστανται ή εκπροσωπούνται τα δύο τρίτα των μελών της. Μόνον τα τακτικά μέλη ή τα αναπληρωματικά που εκπροσωπούν τακτικά μέλη έχουν δικαίωμα ψήφου.

2. Στις γνώμες της επιτροπής δηλώνονται οι λόγοι στους οποίους αυτές βασίζονται. εκφέρονται με απόλυτη πλειοψηφία εγκύρων ψήφων. Συνοδεύονται από γραπτή δήλωση των απόψεων που εκφράσθηκαν από τη μειονότητα, κατόπιν αιτήματος αυτής.

3. Ο εσωτερικός κανονισμός κατά το άρθρο 8 καθιερώνει συνοπτικές διαδικασίες λήψης αποφάσεων.

Άρθρο 8

Η επιτροπή, κατόπιν γνώμης της Επιτροπής, θα θεσπίσει τον εσωτερικό κανονισμό της στον οποίο θα καθορίζονται οι πρακτικές ρυθμίσεις για τις δραστηριότητές της.

Άρθρο 9

Σύμφωνα με το άρθρο 287 της Συνθήκης, απαιτείται από τα μέλη της επιτροπής να μην αποκαλύπτουν τις πληροφορίες στις οποίες έχουν αποκτήσει πρόσβαση μέσω των δραστηριοτήτων της επιτροπής, του προεδρείου ή των ομάδων εργασίας, εφόσον η Επιτροπή ειδοποιήσει ότι η γνώμη που ζητείται ή το θέμα που θίγεται είναι εμπιστευτικής φύσης.

Σε τέτοιες περιπτώσεις, μόνο τα μέλη της επιτροπής και οι εκπρόσωποι της Επιτροπής συμμετέχουν στις σχετικές συνεδριάσεις.

Βρυξέλλες,

Για το Συμβούλιο

Ο Πρόεδροςt

ΝΟΜΟΘΕΤΙΚΗ ΔΗΜΟΣΙΟΝΟΜΙΚΗ ΔΗΛΩΣΗ

Τομέας (-είς) πολιτικής: Εκπαίδευση και πολιτισμός

Δραστηριότητα (-τες): Επαγγελματική κατάρτιση

Τίτλος δράσης: Νομικό καθεστώς της Συμβουλευτικής Επιτροπής για την Επαγγελματική Κατάρτιση

1. ΓΡΑΜΜΗ (-ΕΣ) ΠΡΟΫΠΟΛΟΓΙΣΜΟΥ + ΤΙΤΛΟΣ (-ΟΙ)

A-7030

A-7031

2. ΣΥΝΟΛΙΚΑ ΜΕΓΕΘΗ

2.1. Συνολική επιχορήγηση για τη δράση (μέρος Β): εκατομμύρια EUR για την υποχρέωση

(Δεν ισχύει.)

2.2. Περίοδος ισχύος:

2004-[..] (Η καλυπτόμενη περίοδος είναι αόριστης διάρκειας)

2.3. Γενική πολυετής εκτίμηση δαπανών:

(α) Διάγραμμα πιστώσεων υποχρέωσης/ πιστώσεων πληρωμής (οικονομική επέμβαση) (σημείο 6.1.1)

(Δεν υπάρχει)

(β) Δαπάνες τεχνικής και διοικητικής βοήθειας και υποστήριξης (σημείο 6.1.2)

(Δεν προβλέπονται)

(γ) Γενικός οικονομικός αντίκτυπος ανθρώπινου δυναμικού και άλλων διοικητικών δαπανών (σημεία 7.2 και 7.3)

εκατ. EUR (με τρία δεκαδικά ψηφία)

>ΘΕΣΗ ΠIΝΑΚΑ>

2.4. Συμβατότητα με τον οικονομικό προγραμματισμό και την οικονομική προοπτική

[X] Η πρόταση είναι συμβατή με τον υπάρχοντα οικονομικό προγραμματισμό.

Η πρόταση συνεπάγεται τον επαναπρογραμματισμό του σχετικού τίτλου στην οικονομική προοπτική.

Η πρόταση μπορεί να απαιτήσει την εφαρμογή των διατάξεων της Διοργανικής Συμφωνίας.

2.5. Οικονομικός αντίκτυπος στο εισόδημα: [17]

[17] Για περισσότερες πληροφορίες, βλ. ιδιαίτερο επεξηγηματικό σημείωμα.

[X] Η πρόταση δεν έχει καμία οικονομική επίπτωση (περιλαμβάνει τις τεχνικές πτυχές σχετικά με την εφαρμογή ενός μέτρου)

Ή

Η πρόταση έχει οικονομική επίπτωση - η επίδραση στο εισόδημα είναι η ακόλουθη:

(Σημείωση: όλες οι λεπτομέρειες και οι παρατηρήσεις σχετικά με τη μέθοδο υπολογισμού της επίδρασης στο εισόδημα πρέπει να εμφαίνονται σε χωριστό παράρτημα.)

3. ΧΑΡΑΚΤΗΡΙΣΤΙΚΑ ΠΡΟΫΠΟΛΟΓΙΣΜΟΥ

>ΘΕΣΗ ΠIΝΑΚΑ>

4. ΝΟΜΙΚΗ ΒΑΣΗ

Απόφαση του Συμβουλίου της 2ας Απριλίου 1963 που καθορίζει τις γενικές αρχές για μια κοινή πολιτική επαγγελματικής κατάρτισης (1963/266/EOK).

5. ΠΕΡΙΓΡΑΦΗ ΚΑΙ ΛΟΓΟΙ

5.1. Ανάγκη κοινοτικής παρέμβασης [18]

[18] Για περισσότερες πληροφορίες, βλ. ιδιαίτερο επεξηγηματικό σημείωμα.

5.1.1. Επιδιωκόμενοι στόχοι

Καθώς η ανάγκη για ενισχυμένη συνεργασία στην επαγγελματική εκπαίδευση και κατάρτιση αναγνωρίζεται ως ισχυρότερη παρά ποτέ, η ανάγκη για ένα τριμερές όργανο αρμόδιο για τις γενικές διαβουλεύσεις σε επίπεδο Ευρωπαϊκής Ένωσης παραμένει αδιαφιλονίκητη. Εντούτοις, μια ριζική μεταρρύθμιση είναι σήμερα απαραίτητη ειδικότερα όσον αφορά τη σύνθεσή του και το λειτουργικό πλαίσιό του.

Πράγματι, σύμφωνα με το ισχύον νομικό καθεστώς της, σε μια Ευρωπαϊκή Ένωση 25 κρατών μελών, η ΣΕΕΚ πρέπει να περιλάβει 150 μέλη. Υπό αυτήν τη μορφή θα καταντούσε υπερβολικά δυσκίνητο όργανο, ανίκανο να εκτελέσει αποτελεσματικά τη συμβουλευτική λειτουργία του. Εκτός αυτού, ανεξάρτητα από το μέγεθός της, οι μέθοδοι εργασίας της ΣΕΕΚ πρέπει να εκσυγχρονιστούν, έτσι ώστε να απεικονίζουν τις ριζικές αλλαγές που έχουν εμφανιστεί μετά τη σύστασή της, και είναι ενδεδειγμένο να αναγνωρισθεί αυτό επίσημα στη βασική πράξη της.

5.1.2. Μέτρα που λαμβάνονται σε συνδυασμό με την εκ των προτέρων αξιολόγηση

(Δεν ισχύουν.)

5.1.3. Μέτρα που λαμβάνονται μετά την εκ των προτέρων αξιολόγηση

(Δεν ισχύουν.)

5.2. Προβλεπόμενη δράση και ρυθμίσεις επέμβασης προϋπολογισμού

(Δεν ισχύει.)

5.3. Μέθοδοι εφαρμογής

(Δεν ισχύουν.)

6. ΟΙΚΟΝΟΜΙΚΟΣ ΑΝΤΙΚΤΥΠΟΣ

6.1. Συνολικός οικονομικός αντίκτυπος στο Μέρος Β - (κατά τη διάρκεια της ολόκληρης περιόδου προγραμματισμού)

(Δεν ισχύει. Δεν υπάρχει αντίκτυπος στο μέρος Β του προϋπολογισμού.)

6.1.1. Οικονομική παρέμβαση

6.2. Υπολογισμός των δαπανών ανά μέτρο που προβλέπεται στο Μέρος Β (κατά τη διάρκεια της ολόκληρης περιόδου προγραμματισμού) [19]

[19] Για περισσότερες πληροφορίες, βλ. ιδιαίτερο επεξηγηματικό σημείωμα.

(Δεν ισχύει. κανένας αντίκτυπος στο μέρος Β του προϋπολογισμού.)

7. ΑΝΤΙΚΤΥΠΟΣ ΣΤΟ ΠΡΟΣΩΠΙΚΟ ΚΑΙ ΤΙΣ ΔΙΟΙΚΗΤΙΚΕΣ ΔΑΠΑΝΕΣ

7.1. Αντίκτυπος στο ανθρώπινο δυναμικό

>ΘΕΣΗ ΠIΝΑΚΑ>

7.2. Γενικός οικονομικός αντίκτυπος στο ανθρώπινο δυναμικό

>ΘΕΣΗ ΠIΝΑΚΑ>

Τα ποσά αντιπροσωπεύουν συνολικές δαπάνες για δώδεκα μήνες.

7.3. Άλλες διοικητικές δαπάνες που απορρέουν από τη δράση

>ΘΕΣΗ ΠIΝΑΚΑ>

Τα ποσά αντιπροσωπεύουν συνολικές δαπάνες για δώδεκα μήνες.

1 Διευκρινίστε τον τύπο επιτροπής και ομάδας.

>ΘΕΣΗ ΠIΝΑΚΑ>

Πρέπει να σημειωθεί ότι οι δαπάνες υπολογίζονται σε βάση 15 κρατών μελών.

Οι ανάγκες για τους ανθρώπινους και διοικητικούς πόρους θα καλυφθούν με την επιχορήγηση που παρέχεται στη διαχειρίστρια Γενική Διεύθυνση στα πλαίσια της ετήσιας διαδικασίας κατανομής.

8. ΣΥΝΕΧΙΣΗ ΚΑΙ ΑΞΙΟΛΟΓΗΣΗ

8.1. Ρυθμίσεις συνέχισης

(Δεν υπάρχουν)

8.2. Ρυθμίσεις και πρόγραμμα για την σχεδιαζόμενη αξιολόγηση

(Δεν υπάρχουν)

9. ΜΈΤΡΑ ΚΑΤΑΠΟΛΕΜΗΣΗΣ ΤΗΣ ΑΠΑΤΗΣ

(Δεν υπάρχουν)